**Ansøgningsskema til CISUs Oplysningspulje**

**A. Basale informationer om samarbejdspartner**

|  |  |
| --- | --- |
| **Navn på *samarbejdspartner*** | Media Academy for Journalism and Communication |
| Adresse | New Allotment Area, Fajara. P.O. Box 1440, Banjul, The Gambia. |
| Telefon | +220 248 1478 | E-mail | md.majac@gmail.com (Sang Mendy) |
| Hjemmeside | http://majacgm.com | Evt. Facebook, blog, Youtube kanal, Flickr etc. | https://www.facebook.com/majacgm |

*Hvis der er flere samarbejdspartnere (fx sydpartner, andre foreninger, uddannelsessteder, virksomheder, medier eller forskningsinstitutioner), skal der udfyldes en boks med basale informationer om samtlige samarbejdspartnere. Hvis der ingen partnere er, kan boksen slettes.*

**B. Aktiviteten**

1. **AKTIVITETEN. Giv en kort beskrivelse af, det I søger om støtte til**
	1. *Hvad er formålet med aktiviteten?*
	2. *Hvorfor er det vigtigt? Og hvorfor skal den realiseres nu?*
	3. *Hvad består aktiviteten af?*
	4. *Hvis oplysningsaktiviteten ikke skal foregå på dansk skal det beskrives hvorfor, og hvordan I vil nå målgruppen for aktiviteten.*
	5. *Hvordan hænger aktiviteten sammen med foreningens øvrige arbejde og brug af pro-midler?*
	6. *Hvordan inddrager I erfaringer fra eventuelle tidligere oplysningsaktiviteter?*
	7. *Er der tale om en oplysningsaktivitet, der før har været gennemført af foreningen? Hvis ja, hvad har man lært i foreningen og hvad påtænker man at gøre anderledes i for hold til sidst?*

|  |
| --- |
| Formålet med denne aktivitet er gennem en podcastserie at oplyse danske studerende om en generation af unge gambianere, der kæmper for at skabe en bedre fremtid i landet. Gambia befinder sig i en skelsættende periode for landets udvikling og fremtid. Ved valget i 2016 lykkedes det gambiske folk med at få væltet diktatoren Yahya Jammeh efter over 20 års brutalt diktatur. Et spirende demokratisk håb blev tændt, men tiden efter har været præget af uroligheder, der har sat en kæp i hjulet for demokratiseringen. Til december i 2021 skal det gambiske folk igen til stemmeurnerne, og dette præsidentvalg bliver på mange måder en banebrydende begivenhed for landets fremtid. Disse brydninger og rystelser som landet har gennemgået, vil forplante sig i et valgår, der gemmer på et utal af interessante fortællinger og perspektiver fra et land, hvis udvikling på mange måder er symptomatisk på udviklingsarbejdet: fanget mellem spirende eufori og bristede forhåbninger. Da Jammeh i 2016 blev væltet, var det i høj grad unge gambiske aktivister, der spillede en nøglerolle i at få diktatoren afsat, og siden hen er de unge gambianere fortsat med at organisere sig med målet om at styrke deres land. Formålet med denne podcastserie på 4-5 afsnit er at portrættere en generation af unge gambianere der - på trods af fattigdom, dårlig adgang til skole, arbejdsløshed mm. - kæmper for at opbygge deres land og skabe en bedre fremtid. Podcasten vil overvejende være på dansk, men eftersom der skal indgå interviews fra vores partnere i Gambia, vil der også indgå elementer på engelsk.GAMES har siden 2006 arbejdet for at styrke den frie presse og medier i Gambia. I de nuværende projekter i Gambia arbejder GAMES sammen med de lokale partnere Gambia Press Union og Media Academy for Journalism and Communication for at kapacitetsopbygge medier og civilsamfundet, så disse kan spille en rolle i opbygningen af demokrati i landet. GAMES fik i 2012 oplysningsmidler til at producere en række film fra Gambia, som stadig streames på vores hjemmeside. Vores erfaringer er derfor, at fordelen ved at producere film og lyd er, at det er materialer, der har lang levetid. Den læring, vi tager med fra det tidligere oplysningsprojekt, er, at det kræver en del ressourcer at få distribueret materialet, så det kommer ud til målgruppen og bliver brugt. På baggrund af denne erfaring vil et fokuspunkt være at få lagt en plan for distribueringen.  |

1. **SUCCESKRITERIER. Beskriv konkret hvad I vil opnå med aktiviteten**
	1. *Beskriv de kriterier der skal være opfyldt, for at I har nået jeres mål med aktiviteten.*
	2. *Hvordan vil I måle om succeskriterierne er opfyldt?*

|  |
| --- |
| * Podcastserien skal gøres tilgængelig på CISU’s podcastplatform “Mellem ørene”.
* Podcastserien skal skabe stigende interesse for GAMES’ arbejde - dette kan måles i medlemstal, antal følgere på sociale medier og abonnenter på nyhedsbreve.
* Podcastserien skal bruges som undervisningsmateriale.
 |

1. **LÆRINGSMÅL. Opstil de læringsmål I har for aktiviteten**
	1. *Hvad ønsker I som forening at blive klogere på med aktiviteten? (Hellere få konkrete og realiserbare mål end mange ufokuserede mål, der ikke er realiserbare).*
	2. *Hvordan vil I sikre opsamling og videndeling fra aktiviteten i jeres forening? Og hvem er ansvarlig?*

|  |
| --- |
| Vi ønsker at blive klogere på, hvordan gambiske unge kæmper for at skabe en bedre fremtid i deres land, og hvad der er drivkraften for dem - hvad driver nogle til at flygte over middelhavet og andre til at blive hjemme og tage del i landets udvikling. Dette ønsker vi at lære og formidle videre til målgruppen. Dernæst ønsker vi blive klogere på, om der blandt målgruppen er interesse og engagement for Gambia og GAMES’ arbejde, hvilket vi eksempelvis kan måle på, om der er kommet nye medlemmer i aldersgruppen samt flere følgere på vores kommunikationskanaler inden for målgruppen. Gennem aktiviteten håber vi på at kunne danne os et indtryk af, om der kan være basis for større projekter i fremtiden med samme målgruppe - eksempelvis et engagement projekt.Vi vil sikre opsamling og videndeling gennem møder internt i projektgruppen samt løbende orientering til GAMES’ bestyrelse. Projektets fire tovholdere Josefine Gulbæk Olsen, Sofie Holbek, Peter Halkjær og Mads Hahn er ansvarlige for at evaluere, opsamle og vidensdele fra aktiviteten.  |

1. **MÅLGRUPPE. Beskriv hvem aktiviteten primært henvender sig til**
	1. *Hvem er det vigtigst, at I får i tale med aktiviteten? (Vær gerne meget specifik i jeres beskrivelse af målgruppen og om der er særlige hensyn til den).*
	2. *Hvordan appellerer særligt I til den målgruppe?*
	3. *Hvad skal målgruppen have lært af aktiviteten?*

|  |
| --- |
| Podcasten er primært rettet mod studerende i alderen 15-28 år. Argumentet for at aktiviteten henvender sig til netop denne målgruppe er, at GAMES’ medlemmer, aktivister og bestyrelse primært består af folk over 40 år. Ambitionen med denne aktivitet er derfor at nå en yngre målgruppe fremfor den sædvanlige kreds af medlemmer. GAMES’ arbejder med uddannelse i Gambia, og har været med til at etablere en journalistuddannelse i landet. Derfor har GAMES et ønske om at oplyse og inkludere flere fra samme aldersgruppe her i Danmark.Vi har valgt podcastformatet til at appellere til netop denne målgruppe, fordi det er et medie, der er udbredt blandt unge. De største forbrugere af podcast er, ifølge DR Medieforskning, mellem 15-24 år og 25-31 år (DR medieudvikling 2020). Derudover er podcast et medie, der skaber rum for nærhed og personlige beretninger, og hvor målgruppen kan få lov til at høre stemmerne på de unge personer, som vi portrætterer. Vores ambition er at skabe interkulturel forståelse, og at målgruppen skal få indblik i, hvordan det er at være ung og leve under nogle helt andre betingelser, såsom fattigdom mm. Podcasten skal også illustrere, at der, til trods for forskellige vilkår, er fællestræk i det at være ung på tværs af lande.  |

1. **TEMAER. Beskriv hvordan I arbejder med de fire punkter nedenfor** (hvis I gør det)
	1. *Hvordan inddrager I jeres partner i Syd planlægning og gennemførelse af aktiviteten?*
	2. *Hvordan fortæller I om de strukturelle årsager til fattigdom og ulighed?*
	3. *Hvordan indgår FN’s Verdensmål i jeres aktivitet?*
	4. *Hvordan arbejder I med løsningsorienterede og konstruktive vinkler på jeres budskaber?*

|  |
| --- |
| Vores partnere i Syd er en central komponent i vores projekt. De skal indgå i researchfasen og hjælpe med at finde kilder og producenter til podcasten. I vores podcastserie vil vi også anvende ekspertkilder (eksempelvis forskere fra DIIS, AU) til at give et perspektiv på temaer som fattigdom, migration, demokrati, autoritære regimer, pressefrihed. I vores projekt behandler vi temaer på tværs af FN’s verdensmål. Verdensmål nr. 4 “Kvalitetsuddannelse” indgår i vores projekt, fordi vi berører værdien af uddannelse og adgang til information i relation til opbygningen af demokrati. Derudover indgår mål 16 ”Fred, retfærdighed og stærke institutioner”, fordi vi belyser civilsamfundets kamp for at opbygge retfærdige institutioner og adgang til information.  |

1. **PLANLÆGNING. Skriv gerne i punktform (tids)planen for gennemførelse af aktiviteten**
	1. *Tidsplan for aktiviteten*
	2. *Hvilken grad af frivilligt engagement og bidrag forventer I?*
	3. *I hvilket omfang vil det være nødvendigt at aflønne?*
	4. *Beskriv aftaler med Syd-partner og evt. andre organisationer i Danmark om aktiviteten.*

|  |
| --- |
| **Research:** Juni 2021 - August 2021**Produktion:**August 2021 - November 2021 **Udgivelse:**November 2021 - Januar 2022**Evaluering:**Februar 2022 Josefine Gulbæk Olsen, Sofie Holbek, Peter Halkjær og Mads Hahn er frivillige tovholdere på projektet. Derudover får vi løbende sparring fra GAMES’ bestyrelse, som består af journalister og kommunikationsfolk.  Vi har indgået et samarbejde med journalist Peder Rasmussen, som driver produktionsselskabet Videomageriet. Peder har det nødvendige professionelle udstyr og de nødvendige kompetencer, der skal til for at producere podcast, som har den kvalitet, vi ønsker - både teknisk og indholdsmæssigt. Peder bidrager også med ideudvikling og hjælp til tilrettelæggelse af episoderne. Derfor er en budgetpost afsat til produktion af podcasten. Peder vil desuden bidrage med udvikling af undervisningsmateriale i relation til podcasten, så den kan bruges i undervisningsregi og dermed sikre, at den når målgruppen. Vi har desuden budgetteret med lokal produktion af elementer af podcasten i Gambia, som vores partnere skal være behjælpelige med. Dette skyldes, at der skal indgå interviews fra de unge i Gambia, og grundet coronasituationen ved vi ikke, om vi kan komme afsted til Gambia foreløbig, så derfor kan vi ikke være sikre på, at vi selv kan indhente materialet dernede. |

1. **KOMMUNIKATION. Beskriv hvordan I vil formidle jeres aktivitet**
	1. *Hvordan formidles aktiviteten internt i foreningen?*
	2. *Hvordan kommunikeres udadtil om aktiviteten?*
	3. *Er der elementer af aktiviteten, som kan interessere medierne, og hvordan skal disse kommunikeres?*

|  |
| --- |
| Internt skal projektet formidles på vores platforme, som er vores hjemmeside, Facebook-profil og nyhedsbrev. Kommunikationen udadtil er den mest centrale, fordi målgruppen i denne aktivitet går udover den sædvanlige kreds af medlemmer og fokuserer på de 15-28 årige. Projektgruppen består af flere studerende, som har et stærkt netværk til blandt andet studenterorganisationerne på Aarhus Universitet og DMJX, som vi vil række ud til. Vi vil desuden udvikle undervisningsmateriale, så podcasten kan bruges på uddannelsesinstitutioner. Derudover har vi afsat budgetposter til marketing, som både inkluderer fysisk og digital marketing. Vi vil lave små flyers, som skal distribueres på forskellige uddannelsesinstitutioner. På sociale medier vil vi kommunikere direkte til målgruppen ved hjælp af forklarende/oplysende tekster samt via korte lydklip fra podcasten, som skal vække brugernes interesse. Vi vil forsøge at pitche historier fra podcasten til forskellige relevante medier - såsom Globalnyt, Ræson, mm.  |